Sidst på eftermiddagen kom en 69-årig mand fra det østlige Himmerland ud for en slem ulykke, da han i sin el-scooter kørte direkte ind i siden på en bil i krydset mellem Egensevej og Øster Vase mellem Storvorde og Mou. Den 69-årige mand blev ved ulykken alvorligt kvæstet, og lørdag meddeler Nordjyllands Politi, at hans tilstand stadig er kritisk. Vagtchef Henrik Beck siger til TV2/Nord, at manden fortsat i live, men at hans tilstand stadig betegnes som værende i livsfare. Efter ulykken blev der tilkaldt en bilinspektør, der skulle fastlægge ulykkesforløbet. De foreløbige undersøgelser fra Nordjyllands Politi viser, at den 69-årige mand i el-scooteren ikke overholdte sin ubetingede vigepligt, da han kørte direkte ud på Egensevej. Føreren af personbilen kom ikke til skade ved sammenstødet oplyser Nordjyllands Politi.
Fredag kolliderede en el-scooter med en bil ved Storvorde, og den 69-årige fører af scooterens tilstand er stadig kritisk.